1 dood, 4 vas ná jaagtog toe kroeg beroof is | Netwerk24
14 Januarie 2020 21:08
'n Groep vermeende rowers was Dinsdagmiddag in 'n ongeluk nadat hulle op 'n kroeg in Vredenburg toegeslaan en die polisie hulle agternagesit het.
Vyf vermeende rowers was Dinsdag in 'n ongeluk in Vredenburg nadat die polisie hulle ná 'n rooftog by 'n kroeg agternagesit het. Foto: SAPD
Polisielede op dié Weskusdorp is om 12:30 ná 'n rooftog op die hoek van Velddrifweg en Skoolstraat ontbied.
Vyf gewapende mans het na bewering in 'n wit Toyota Etios weggery en die polisie het hulle in die rigting van Louwville agternagesit toe die motor in 'n ongeluk betrokke was. Een van die insittendes het gesterf.
Die polisie in Vredenburg aan die Weskus het Dinsdag op vuurwapens, selfone en kontant beslag gelê ná 'n rooftog by 'n kroeg op die dorp.Foto: SAPD
Die ander vier insittendes is in hegtenis geneem en na die hospitaal geneem, lui 'n verklaring van die polisie.
Nadat die mans aangekeer is, het die polisie op twee vuurwapens, selfone wat glo geroof is en 'n onbekende bedrag kontant beslag gelê.